Document ID: 31993D0682

ΑΠΟΦΑΣΗ ΤΗΣ ΕΠΙΤΡΟΠΗΣ της 17ης Δεκεμβρίου 1993 για την τροποποίηση, για τρίτη φορά, της απόφασης 93/197/ΕΟΚ σχετικά με τους υγειονομικούς όρους και την υγειονομική πιστοποίηση που απαιτούνται για την εισαγωγή εγγεγραμμένων ιπποειδών για την αναπαραγωγή και κρεατοπαραγωγή (93/682/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/426/ΕΟΚ του Συμβουλίου της 26ης Ιουνίου 1990 σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές προέλευσης τρίτων χωρών (1), όπως τροποποιήθηκε τελευταία από την οδηγία 92/36/ΕΟΚ (2), και ιδίως το άρθρο 15 στοιχείο α) και το άρθρο 16,
Εκτιμώντας:
ότι με την απόφαση 93/197/ΕΟΚ της Επιτροπής (3), όπως τροποποιήθηκε τελευταία από την απόφαση 93/510/ΕΟΚ (4), θεσπίζονται οι υγειονομικοί όροι και η υγειονομική πιστοποίηση που απαιτούνται για την εισαγωγή εγγεγραμμένων ιπποειδών και ιπποειδών για την αναπαραγωγή και κρεατοπαραγωγή-
ότι αντιμετωπίσθηκαν ορισμένα προβλήματα από τα κράτη μέλη κατά την εισαγωγή ιπποειδών, ιδίως καταγωγής ανατολικοευρωπαϊκών χωρών, όσον αφορά την αξιοπιστία των εργαστηριακών δοκιμών που πρέπει να διενεργούνται κατά την εισαγωγή των ζώων αυτών-
ότι, κατά συνέπεια, πρέπει να υπάρξει πρόβλεψη ώστε οι δοκιμές αυτές να διενεργούνται σε ειδικά εγκεκριμένο εργαστήριο από την αρμόδια αρχή του κράτους μέλους προορισμού-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα ΙΙ της απόφασης 93/197/ΕΟΚ, η παραπομπή στο κάτω μέρος της σελίδας (5) σχετικά με το υγειονομικό πιστοποιητικό Β αντικαθίσταται από το ακόλουθο κείμενο:
"(5) Για τις χώρες που καλύπτονται από το παρόν πιστοποιητικό, με εξαίρεση την Αυστραλία, την Κύπρο και τη Νέα Ζηλανδία, οι εργαστηριακές δοκιμές πρέπει να διενεργούνται σε εγκεκριμένο εργαστήριο από το κράτος μέλος προορισμού. Τα αποτελέσματα των δοκιμών, τα οποία πιστοποιούνται από το εργαστήριο, πρέπει να επισυνάπτονται στο υγειονομικό πιστοποιητικό που συνοδεύει το ζώο."
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 17 Δεκεμβρίου 1993.

Labels: 0
3
5
6